b'\n_START_ARTICLE_\nSkarlatina\n_START_SECTION_\nLigos eiga ir gydymas\n_START_PARAGRAPH_\nLiga prasideda staiga, ligonis pradeda kar\xc5\xa1\xc4\x8diuoti (iki 40 laipsni\xc5\xb3). B\xc5\xabdingas bendras negalavimas, pasirei\xc5\xa1kia gerkl\xc4\x97s, galvos, pilvo skausmai, pykinimas, kartais v\xc4\x97mimas. Kartu padid\xc4\x97ja kaklo limfmazgiai, patinsta ir parausta tonzil\xc4\x97s ir \xc5\xbeio\xc4\x8di\xc5\xb3 lankai, o ant gomurio ir ant  lie\xc5\xbeuv\xc4\x97lio matomi tamsiai raudonos spalvos ta\xc5\xa1keliai. Per 24 val. i\xc5\xa1beria smulkiais skais\xc4\x8diais ta\xc5\xa1keliais paraudusioje, paburkusioje viso k\xc5\xabno odoje. Ry\xc5\xa1kesni b\xc4\x97rimai b\xc5\xabna ties odos rauk\xc5\xa1l\xc4\x97mis: kaklo, pa\xc5\xbeast\xc5\xb3, kirk\xc5\xa1ni\xc5\xb3 srityje, pakinkliuose. Po 7-10 dien\xc5\xb3 nuo pirm\xc5\xb3j\xc5\xb3 b\xc4\x97rim\xc5\xb3 prasideda rank\xc5\xb3, ypa\xc4\x8d pir\xc5\xa1t\xc5\xb3, liemens ir koj\xc5\xb3 odos lupimasis. Yrant streptokok\xc5\xb3 strukt\xc5\xabroms, \xc4\xaf ligonio krauj\xc4\x85 patenka baltym\xc5\xb3 komponent\xc5\xb3, sukelian\xc4\x8di\xc5\xb3 alergines reakcijas. Sepsiniai procesai pasirei\xc5\xa1kia kraujo infekcija arba antriniais infekcijos \xc5\xbeidiniais. Ligoniui da\xc5\xbenai pa\xc5\xbeeid\xc5\xbeiamas miokardas, gali i\xc5\xa1sivystyti inkst\xc5\xb3 ligos._NEWLINE_Ligonis hospitalizuojamas sergant sunkesne forma. Jei n\xc4\x97ra komplikacij\xc5\xb3, stacionare ligonis gydomas 10 dien\xc5\xb3, paskui 12 dien\xc5\xb3 izoliuojamas namie. Gydytojas skiria vartoti antibiotikus,. Da\xc5\xbenai kar\xc5\xa1\xc4\x8diavimas neu\xc5\xbetrunka ilgiau kaip par\xc4\x85. Pirmo pasirinkimo vaistas yra penicilinas. Jei temperat\xc5\xabra auk\xc5\xa1ta, galima vartoti paracetamol\xc4\xaf. Ligoniui svarbu gerti daug skys\xc4\x8di\xc5\xb3. Jis tur\xc4\x97t\xc5\xb3 b\xc5\xabti izoliuotas nuo kit\xc5\xb3 \xc5\xa1eimos nari\xc5\xb3, naudoti tik asmeninius daiktus. Jei vaikas gydytas ligonin\xc4\x97je ir n\xc4\x97ra komplikacij\xc5\xb3, j\xc4\xaf galima i\xc5\xa1leisti \xc4\xaf namus  po 10 dien\xc5\xb3.'